钦定古今图书集成/历象汇编/乾象典/第050卷 > 室宿
## 钦定古今图书集成/历象汇编/乾象典/第050卷 > 室宿

按《诗经鄘风定之方中》：“作于楚宫。”

〈未注〉定北方之宿，营室星也。此星昏而正中，夏正十月也。于是时可以营制宫室，故谓之“营室。”〈大全〉安成刘氏曰：“夏正十月建亥，春秋时十二月也。农事巳毕，可以兴作。而人君居必南面，故亥月昏时，见定星当南方之午位，因记此星为每岁营作之候，又因号为营室，此盖成周以后之制。上考唐、虞之时，定星以戌月昏中，岁久而差。至周时，定星始以亥月昏中；逮今日，此星又以子月昏中矣。”

按《尔雅释天》：“营室谓之定。娵觜之口，营室东壁也。”

〈注〉定，正也。作宫室皆以营室之中为正，营室，东壁星，四方似口，因名云。〈疏〉十二次之分：娵、訾、卫也。营室一名定。《诗·鄘风》云：“定之方中，作于楚宫。”郑笺云：“定星昏中而正，于是可以营制宫室，故谓之营室。娵訾室壁之次，壁居南则在室东。”孙炎曰：“娵訾之次，则口开方。营室东壁，四方似口，故因名也。由其营室与东壁相成，故得正四方。”襄三十年《左传》云：“岁在娵訾之口”是也。

按《国语》：“日月底于天庙。”

〈注〉“天庙”，营室也。孟春之月，日月皆在营室。

按《星经》，“营室二星主军粮。离宫上六星主隐藏。木星
春夏火，秋冬水。一名宫，二名室。”

按：《史记天官书》：营室为清庙，曰“离宫阁道。”

〈注〉索隐曰：《元命苞》云：“营室十星，挻陶精类，始立纪纲，包物为室。”又《尔雅》云：“营室谓之定。”郭璞云：“定，正也。天下作宫室，皆以营室中为正也。”《正义》曰：营室七星，天子之宫，亦为元宫，亦为清庙，主上公，亦天子离宫别馆也。

按：《汉书天文志》同。

按《博雅》：“营室谓之豕韦。”

按《晋书天文志》：“营室二星，天子之宫也，一曰元宫，一
曰清庙，又为军粮之府及土功事。”

按：《隋书天文志》同。

按《宋史天文志》，“营室二星，天子之宫。一曰元宫，一曰
清庙，又为军粮之府，主土功事。一曰室，一星为天子
宫；一星为太庙，为王者三军之廪，故置羽林以卫。又
为离宫阁道，故有离宫六星在其侧。一曰定室，《诗》曰：
‘定之方中也’。”汉永元铜仪，营室十八度，唐开元游仪
十六度。旧去极八十五度，《景祐测验》，十六度。距南星
去极八十五度，在赤道外六度。

按《观象玩》占，“室二星曰营室，一曰定星，一曰元宫，一
曰清庙，一曰元冥，一曰天宫，一曰天库，一曰休官。天
子之宫，军粮之府，木星也，主宗庙，主三军廪实及土
工事。其下九尺，为日月五星中道。其上六星，两两而
居，曰离宫，后妃六宫之位，为宫掖永巷。或曰，营室二
星，上一星为天子宫，下星为太庙，故立羽林军以卫”
之。将有土工之事，占于营室。